Skype

Skype [skaip] oli Microsoftile kuuluva ettevõtte Skype Technologies arendatud telekommunikatsioonilahendus, mis jõudis turule 2003. aastal kui IP-kõnedel (VoIP) põhinev internetitelefoni P2P-võrgustik. 2005. aastast sai Skype'iga teha ka videokõnesid.

Skype'i asutasid Niklas Zennström ja Janus Friis. Selle esmase koodi kirjutasid eestlased Jaan Tallinn, Ahti Heinla ja Priit Kasesalu.

2011. aastaks oli rakendusel 660 miljonit kasutajat, kellest üle 100 miljoni olid igakuiselt aktiivsed. Samal aastal omandas selle Microsoft."Profile: How Skype connected" BBC News, 10. mai 2011

2015. aastal toodi ärilahendusena turule Skype for Business ja 2017 anti sellele nimeks Microsoft Teams. Koroonapandeemia ajal kasvas Microsoft Teams paari aastaga sadade miljonite kasutajateni ja tõusis ühtlasi kõige kasumlikumaks lahenduseks veebikonverentside turul.Skype Business Shut Down. But It Was Microsoft's Best Acquisition YouTube

Alates 2017. aastast töötas Skype P2P-võrgustiku asemel Microsoft Azure'i pilveteenuses.

28. veebruar 2025 teatas Microsoft, et alates sama aasta maist pole Skype enam kättesaadav. Skype'i kasutajad suunatakse ümber Microsoft Teamsi.

 Ajalugu 

Ettevõtte rajasid rootslane Niklas Zennström ja taanlane Janus Friis 2003. aastal. Kaks aastat hiljem müüsid nad ettevõtte 2,6 miljardi dollari eest internetioksjonifirmale eBay. Zennströmil ja Friisil oli 14 protsenti Skype'i aktsiaid.Microsoft ostis kahjumis Skype'i, Eesti Päevaleht, 11. mai 2011

2009. aasta septembris soetasid 1,9 miljardi dollari eest 65% osaluse investeerimisettevõtted Silver Lake ja Andreessen Horowitz koos Kanada pensionifondiga. Selle müügitehingu järgi hinnati ettevõte väärtuseks 2,92 miljardit USA dollarit.

10. mail 2011 kinnitas Microsoft, et ostab Skype'i 8,5 miljardi dollari eest.Microsoft ostab Skype'i 8,5 miljardi dollari eest, ERR, 10. mai 2011 Seejärel asendati sellega välja Windows Live Messenger.

 Ärinimi 

Eestlastel oli algul ettevõtte ärinimi osaühing Lewis Group, mis asutati 20. juulil 2004. Nüüd on ärinimeks Skype Technologies OÜ. Alates 4. septembrist 2013 sai ettevõtte tegevjuhiks Tiit Paananeni asemel Andrus Järg.Skype Eesti uueks juhiks saab Andrus Järg, ERR, 26. august 2013

Luksemburgis asuva valdusettevõte Skype Technologies S.a.r.l. all asub Microsoft Development Center Estonia OÜ, mis on üks tarkvara arendamisega tegelevatest Microsofti allüksustest. Algselt tegeleti täielikult Skype kommunikatsioonitarkvara arendamisega, kuid hiljem keskenduti peamiselt Microsofti pilveteenustel põhineva kommunikatsioonitaristu arendamisele.MICROSOFT DEVELOPMENT CENTER ESTONIA OÜ Inforegister (vaadatud 25. oktoobril 2025)

 Nüüdne Skype 
Skype'i peakorter asub Luksemburgis, kontorid on Londonis, Tallinnas, Tartus, Prahas ja San Joses.Skype'i uus boss kiidab eestlasi, Eesti Ekspress, 15. mai 2008

Skype'i kasutajad saavad omavahel rakenduse kaudu tasuta rääkida. Skype'i klientidevahelised ühendused on krüpteeritud.

Skype'il on ka tasuline teenus, mis võimaldab kasutajatel helistada tavatelefonidele (SkypeOut) ning võtta vastu kõnesid tavatelefonidelt (SkypeIn) ja kõneposti. Samuti saab saata SMS-e ning pidada videokõnesid. 

Alates 2014. aasta lõpust töötas Skype välja ka rakendusevälist tavakõne/videokõne võimalust (vt www.skype.ee).

Mõned tootjad on valmistanud ka Skype'i telefone, millega saab Skype'i kasutajatega suhelda WiFi levialas.

Ärikasutus

Ärikasutuseks oli loodud Skype for Business, mis asendati hiljem Microsoft Teamsiga.MS Teams Microsoft

 Privaatsuskahtlustus 
Endine CIA töötaja Edward Snowden on avalikustanud, et Skype'i kõned muutusid USA luureagentuuridele jälgitavaks pärast seda, kui Skype liitus NSA ülisalajase nuhkimisprogrammiga PRISM 2011. aasta veebruaris.Skype oli USA luure surve all, murdumiseni, Eesti Ekspress, 18. juuli 2013

2012. aasta juulis suunas Skype oma kasutajaid tegema "vältimatu" versiooniuuenduse. Selle "uuendusega" sai NSA ligipääsu ka videokõnedele.

 Uudiskeelend 
Skype'i kasutamist võib eesti keeles väljendada mugandtegusõnaga "skaipima", mis 2013. aastast kuulub kirjakeelse sõnana "Eesti õigekeelsussõnaraamatusse" (ÕS).

Vaata ka
Skype'i auhind
P2P-võrgustik
Teams

Viited

Välislingid
 Skype'i koduleht
 Skaipima ÕS 2013 e-keelenõu veebilehel
 "Skype'i kasutamine on üle maailma häiritud" Arvutimaailm, 22. detsember 2010
 "Skype10: pöörane rikastumine, kadunud miljonid, ränk töö, rajud peod" Eesti Ekspress, 25. juuli 2013
 Toivo Tänavsoo. "Skype'i loonud miljardär Zennström: "Olime mitu korda Skype’iga surmasuus."" Eesti Ekspress, 5. aprill 2017

Kategooria:Priivara
Kategooria:Kiirsuhtluse kliendid
Kategooria:Microsofti tarkvara